.NET TWAIN image scanner - CodeProject 11,191,490 members (66,721 online)
Thank you. Last Visit: 31-Dec-99 19:00 Last Update: 31-Jan-15 8:24Refresh1234567891011 Next » Swak bestuur kos Prasa miljarde, gaan nou na e-tol | Netwerk24
Deur Elvira Wood 09 Julie 2019 09:09
Die hoofkantoor van Sanral se afdeling vir e-tol in Midrand, Gauteng. Foto: Elvira Wood
Swak bestuur by die Passasierspooragentskap (Prasa) wat daartoe lei dat hy nie sy begroting bestee nie, is hoekom die tesourie nou R2 miljard van sy begroting na dié van die Nasionale Padagentskap (Sanral) gaan skuif.
Die geld gaan glo gebruik word om Sanral te help om sy e-tol skuld te betaal.
Dit is volgens die tesourie wat vrae oor dié voorstel in ’n e-pos aan Netwerk24 beantwoord het.
Rapport het Sondag berig dat dié voorstel gemaak is in ’n wetsontwerp oor toewysings wat verlede week in die parlement bespreek is.
“Die geld is verskuif weens Prasa se onvermoë om sy begroting te bestee wat noodsaaklik is vir die opgradering en modernisering van die spoornetwerk. Dit is deels weens ’n gebrek aan kapasiteit, maar hoofsaaklik weens slegte korporatiewe bestuur in die verlede.
“Prasa het teen Mei R18 miljard onbestede kapitaal op sy balansstaat gehad,” sê die tesourie in dié e-pos.
Die tesourie het bevestig dat dié voorstel gemaak is.
“Dit vorm deel van die wetsontwerp oor toewysings en dus die staat se oorhoofse begroting. Dit is nie sommer net ’n willekeurige wetsontwerp wat nou voorgestel word nie.
“Dit is deel van die hoofbegroting wat die minister van finansies in Februarie in sy begrotingsrede uiteengesit het.”
Die tesourie sê dit maak bloot nie sin om geld ongebruik in Prasa se begroting te los terwyl Sanral onder groot finansiële druk is nie.
Die tesourie het ook bevestig dat hy R3 miljard op ’n soortgelyke manier in die vorige boekjaar ook van Prasa na Sanral geskuif het.
Sanral skuld bykans R11 miljard vir e-tol. Die grootste rede vir dié skuld is omdat motoriste bloot weier om hul tolgeld te betaal.
Die debat oor wat van e-tol in Gauteng moet word, het die afgelope weke baie aandag geniet nadat David Makhura, Gautengse premier, in sy provinsiale rede gesê het dit sál geskrap word.
Tito Mboweni, minister van finansies, het egter op Twitter teruggekap en gesê dat dit net so sal bly en dat die verbruiker moet opdok.
Die bekgeveg tussen Makhura en Mboweni oor dié kwessie het daartoe gelei dat pres. Cyril Ramaphosa moes ingryp.
Ramaphosa het opdrag gegee dat Fikile Mbalula, minister van vervoer, Mboweni en Makhura teen einde Augustus met ’n voorstel na die kabinet moet kom oor hoe die probleem opgelos kan word.
Vusi Mona, woordvoerder van Sanral, het Sondag op ’n navraag deur Netwerk24 gereageer en gesê hulle weet niks van die tesourie se planne met die geld nie.
Meer oor: Prasa | Tesourie | Sanral | Cyril Ramaphosa | David Makhura | Tito Mboweni | Treine | E-Tol
Augustus lui die klokke vir e-tol